Аднак тут экіпаж браняпоезда атрымаў загад вяртацца, каб не трапіць у акружэнне. І сапраўды, непадалёку ад Юрацішак байцы бачаць першыя нямецкія танкі, якія ірваліся ў глыб краіны. Зноў завязваецца бой, у выніку якога Ракітны быў моцна кантужаны. Аднак уся вайна была для яго яшчэ наперадзе. Дэмабілізаваўся Мікола Ракітны толькі ў 1946 годзе. Шмат чаго пабачыўшы на ваенных шляхах, вырашыў аднойчы замацаваць свае ўражанні на паперы. І ўжо ў 1952 годзе выйшаў яго першы зборнік апавяданняў "Ранняй вясною". А вытокі творчай біяграфіі пісьменніка, канечне, цягнуцца з чэрвеня 1941 года, з першых напружаных баёў на заходнебеларускай зямлі.